Document ID: 32007R1191

KOMISIJAS REGULA (EK) Nr. 1191/2007
(2007. gada 11. oktobris),
ar kuru 2006./2007. vīna ražas gadam paredz atkāpi no Regulas (EK) Nr. 1623/2000, ar ko nosaka sīki izstrādātus noteikumus Padomes Regulas (EK) Nr. 1493/1999 par vīna tirgus kopīgo organizāciju ieviešanai attiecībā uz tirgus mehānismiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgo organizāciju (1) un jo īpaši tās 33. pantu,
tā kā:
(1)
Regulas (EK) Nr. 1493/1999 29. pantā ir paredzēta iespēja piešķirt atbalstu brīvprātīgai vīna destilēšanai dzeramā alkoholā. Komisijas Regulā (EK) Nr. 1623/2000 (2) ir paredzēti šādas destilēšanas īstenošanas noteikumi, un tās 63.a panta 10. punktā ir noteikts termiņš, kādā jāveic spirta destilācijas rūpnīcā nogādātā vīna destilēšana.
(2)
Dažās dalībvalstīs daudzumi, uz kuriem attiecas vīna ražotāju noslēgtie līgumi par 2006./2007. vīna ražas gadu, ir krietni pārsnieguši parasti līgumos paredzētos daudzumus. Rezultātā spirta destilācijas rūpnīcu jauda ir izsmelta, un pabeigt destilēšanu noteiktajā termiņā nebūs iespējams. Lai uzlabotu šo situāciju, destilēšanai paredzētais termiņš ir jāpagarina par vienu mēnesi.
(3)
Šajā regulā paredzētie pasākumi ir saskaņā ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1623/2000 63.a panta 10. punkta, attiecībā uz 2006./2007. vīna ražas gadu spirta destilācijas rūpnīcām piegādāto vīnu ir jāpabeidz destilēt līdz nākamā vīna ražas gada 31. oktobrim.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 11. oktobrī

Labels: 17
15
6